Guðni Axelsson tekur við starfi forstöðumanns Jarðhitaskólans Þann 1. janúar 2020 tók Dr. Guðni Axelsson jarðeðlisfræðingur við starfi forstöðumanns Jarðhitaskólans , sem fram á síðasta ár var tengdur Háskóla Sameinuðu þjóðanna ( UNU ) , en er frá þessu ári tengdur Menningarmálastofnun þeirra ( UNESCO ) . Guðni var ráðinn í október 2019 til að taka við stöðunni 1. janúar 2020 , eftir umfjöllun og mat sérstakrar dómnefndar á umsækjendum um stöðuna . Áður hafði Lúðvík S. Georgsson gegnt starfi forstöðumanns frá árinu 2013 . Guðni lauk BSc-prófi í eðlisfræði frá Háskóla Íslands 1978 og MSc-prófi í jarðeðlisfræði frá Department of Geophysics / School of Oceanography , Oregon State University , Corvallis , Oregon , 1980 . Þá lauk hann doktorsprófi ( PhD ) í jarðeðlisfræði með sérhæfingu í forðafræði jarðhita frá sama skóla 1985 , undir leiðsögn Gunnars heitins Böðvarssonar . Frá því hann lauk námi hefur Guðni starfað hjá Íslenskum orkurannsóknum ( ÍSOR ) í Reykjavík og forverum þeirra , Jarðhitadeild og Rannsóknasviði Orkustofnunar , sem sérfræðingur í forðafræði jarðhita og verkefnisstjóri . Árin 2003 - 2014 var hann deildarstjóri eðlisfræðideildar ÍSOR og frá 2014 sviðsstjóri kennslu og þróunar á ÍSOR . Guðni hefur starfað við forðafræðirannsóknir á Íslandi og víða um heim , með áherslu á líkanreikninga , vinnslueftirlit , stýringu langtímavinnslu , niðurdælingu , sjálfbærni og áreiðanleikakannanir . Hann hefur komið að rannsóknum allra háhitasvæða á Íslandi , sem nú eru nýtt , að rannsóknum langflestra lághitasvæða , sem nýtt eru fyrir hitaveitur á Íslandi , auk þess að vinna við og / eða stýra rannsóknarverkefnum í Kína , Tyrklandi , Kenýa , Austur-Evrópu , Mið-Ameríku og víðar . Hann hefur kennt við Jarðhitaskóla Háskóla Sameinuðu þjóðanna auk þess að hafa verið gestaprófessor í jarðhitavísindum við Verkfræði - og náttúruvísindasvið Háskóla Íslands og kennt við Háskólann í Reykjavík . Guðni er kvæntur Svanfríði Franklínsdóttur kennara og bókasafns - og upplýsingafræðingi og eiga þau þrjú börn . Lúðvík S. Georgsson , sem nú lætur af störfum sem forstöðumaður Jarðhitaskólans , lauk námi sem verkfræðingur í eðlisverkfræði frá Tækniháskólanum í Lundi 1975 og hóf störf hjá Orkustofnun sama ár . Lúðvík hefur starfað hjá Jarðhitaskólanum síðan áramótin 1989 - 1990 fyrst sem aðstoðarforstöðumaður Jarðhitaskólans og síðar sem forstöðumaður Jarðhitaskólans frá árinu 2013 . Lúðvík hefur tekið þátt í fjölbreyttu alþjóðlegu starfi skólans og átt þátt í uppbyggingu á starfsemi hans á umliðnum árum og er honum þakkað farsælt starf sem eflt hefur skólann umtalsvert . Frá árinu 1979 , þegar Jarðhitaskólinn var settur á laggirnar , fyrstur skólanna fjögurra sem starfað hafa undir merkjum Háskóla Sameinuðu þjóðanna , hafa 718 sérfræðingar frá 63 þróunarríkjum útskrifast frá skólanum og á annað þúsund sótt námskeið á vegum hans í nokkrum samstarfsríkjum . Framlag Íslands gegnum starfsemi Jarðhitaskólans hefur haft umtalsverð áhrif á uppbyggingu endurnýjanlegrar orkunýtingar í fjölda þróunarlanda , jafnt til raforkuframleiðslu sem til hitunar húsa með jarðvarma . Starfsemi Jarðhitaskólans hefur því hjálpað viðkomandi löndum við að draga verulega úr notkun jarðefnaeldsneytis og þar með losun gróðurhúsalofttegunda sem gagnast öllum löndum óháð landamærum . Þessi árangur sýnir vel að aðilar frá litlu landi eins og Íslandi geta tekið þátt í mikilvægum alþjóðlegum verkefnum með góðu skipulagi og fagmennsku . Frá og með 1. janúar 2020 , munu skólarnir fjórir , sem starfað hafa undir hatti Háskóla Sameinuðu þjóðanna hér á landi , verða starfræktir undir nýju yfirheiti , þ.e. GRÓ Þekkingarmiðstöð þróunarsamvinnu ( International Centre for Capacity Development – Sustainable Use of Natural Resources and Societal Change ) . Skólarnir munu þar með ljúka samstarfi sínu við Háskóla Sameinuðu þjóðanna , en hefja þess í stað samstarf við Menningarmálastofnun Sameinuðu þjóðanna ( UNESCO ) í gegnum hina nýju miðstöð .